
Text rozhodnutia
Súd: Krajský súd Košice Spisová značka: 8Co/15/2016 Identifikačné číslo súdneho spisu: 7616200420 Dátum vydania rozhodnutia: 23. 06. 2016 Meno a priezvisko sudcu, VSÚ: JUDr. Diana Solčányová ECLI: ECLI:SK:KSKE:2016:7616200420.1 Uznesenie Krajský súd v Košiciach v právnej veci navrhovateľky O. K. nar. X.X.XXXX bývajúcej v Q. na ulici Š. Č.. X zastúpenej opatrovníčkou K.. O.D. K., N.. nar. XX.X.XXXX bývajúcou v Q. na ulici Š. Č.. X v konaní o vrátanie spôsobilosti na právne úkony o odvolaní navrhovateľky proti uzneseniu Okresného súdu Spišská Nová Ves z 26.1.2016 takto r o z h o d o l : P o t v r d z u j e uznesenie. o d ô v o d n e n i e : Súd prvého stupňa napadnutým uznesením zastavil konanie o návrhu navrhovateľky na vrátenie spôsobilosti na právne úkony s odôvodnením, že lustráciou v registri podaných návrhov zistil, že v rovnakej veci je evidované a doposiaľ neskončené konanie na Okresnom súde Spišská Nová Ves pod sp.zn. 15Ps 1/2016. Rozhodnutie odôvodnil § 83, § 103 a § 104 ods. 1 O.s.p.. O trovách konania rozhodol podľa § 146 ods. 1 písm. a/ O.s.p.. Proti tomuto uzneseniu podala v zákonnej lehote odvolanie navrhovateľka , v ktorom označila výrok konajúceho súdu o zastavení konania za nezákonný, nepravdivý, nedôstojne klamársky s odôvodnením, že konanie evidované pod sp.zn. 15Ps 1/2016 bolo zastavené uznesením z 22.1.2016. Vyjadrila názor, že zastavenie konania napadnutým uznesením je nezákonné, pretože bolo zastavené z dôvodu už zastaveného pôvodného konania. Žiadala, aby odvolací súd napadnuté uznesenie z 26.1.2016 zrušil. Opatrovníčka navrhovateľky vyjadrila písomný súhlas s odvolaním navrhovateľky. Podľa § 219 ods. 1 O.s.p. odvolací súd rozhodnutie potvrdí, ak je vo výroku vecne správne. Podľa ods. 2 citovaného ustanovenia, ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. Podľa § 83 O.s.p. začatie konania bráni tomu, aby o tej istej veci prebiehalo na súde iné konanie. Odvolací súd na základe podaného odvolania preskúmal napadnuté uznesenie aj s konaním, ktoré mu predchádzalo podľa § 212 ods. 2 písm. a/ O.s.p. bez nariadenia pojednávania podľa § 214 ods. 2 O.s.p. a dospel k záveru, že súd prvého stupňa zákonne rozhodol, ak konanie o návrhu navrhovateľky na vrátenie spôsobilosti zastavil a s jeho odôvodnením sa odvolací súd absolútne stotožňuje a v zmysle § 219 ods. 2 O.s.p. k odvolacej argumentácii navrhovateľky dodáva. Napadnutým uznesením z 26.1.2016 konajúci súd zastavil konanie o návrhu navrhovateľky, ktorý podala 14.1.2016 po zistení, že na konajúcom súde je evidované a doposiaľ neskončené konanie taktiež o návrhu navrhovateľky na vrátenie spôsobilosti na právne úkony pod sp.zn. 15Ps 1/2016 zastavené uznesením z 22.1.2016 č.k. 15Ps 1/2016-85, ktoré nadobudlo právoplatnosť 16.2.2016. Odvolací súd konštatuje, že konaniu začatému na návrh navrhovateľky 14.1.2016, ktoré bolo zastavené napadnutým uznesením bránila prekážka veci začatej (litispendencia), nakoľko skôr začaté konanie o návrhu navrhovateľky dňa 3.3.2015 evidované pod sp.zn. 15Ps 1/2016 nebolo právoplatne skončené a bránilo tomu, aby v tej istej veci prebiehalo iné konanie. Toto rozhodnutie senát prijal v pomere hlasov 3:0 (§ 3 ods. 9 zák. č. 757/2004 Z.z.). Poučenie: Proti tomuto uzneseniu odvolanie nie je prípustné.

